PATVIRTINTA
Druskininkų „Atgimimo“ mokyklos 
Direktoriaus 2026 m. ____________ d.
įsakymu Nr. ______


DRUSKININKŲ „ATGIMIMO“ MOKYKLOS
5–8 KLASIŲ MOKINIŲ SOCIALINĖS-PILIETINĖS VEIKLOS ORGANIZAVIMO TVARKOS APRAŠAS

I SKYRIUS
BENDROSIOS NUOSTATOS

1. Druskininkų „Atgimimo“ mokyklos 5–8 klasių mokinių socialinės-pilietinės veiklos organizavimo tvarkos aprašas (toliau – Aprašas) reglamentuoja socialinės-pilietinės veiklos (toliau – socialinė-pilietinė veikla) organizavimo, planavimo, vykdymo, apskaitos, refleksijos ir vertinimo tvarką Druskininkų „Atgimimo“ mokykloje (toliau – Mokykla).
2. Aprašas parengtas vadovaujantis Lietuvos Respublikos švietimo įstatymu. Lietuvos Respublikos švietimo, mokslo ir sporto ministro 2022 m. rugpjūčio 24 d. įsakymu Nr. V-1269 „Dėl Priešmokyklinio, pradinio, pagrindinio ir vidurinio ugdymo bendrųjų programų patvirtinimo“; Lietuvos Respublikos švietimo, mokslo ir sporto ministro 2025 m. gegužės 21 d. įsakymu Nr. V-559 „Dėl 2025–2026 ir 2026–2027 mokslo metų pradinio, pagrindinio ir vidurinio ugdymo programų bendrųjų ugdymo planų patvirtinimo“ ir jo pakeitimais; 2025–2026 ir 2026–2027 mokslo metų pradinio, pagrindinio ir vidurinio ugdymo programų bendrųjų ugdymo planų 9 priedu „Socialinės-pilietinės veiklos organizavimas“.
3. Socialine-pilietine veikla įtvirtinamos kompetencijos, kurios ugdomos mokantis pagal pagrindinio ugdymo bendrąsias programas. Socialinė-pilietinė veikla padeda mokiniams praktiškai taikyti įgytas žinias, gebėjimus, demonstruoti vertybines nuostatas ir sudaro galimybes pažvelgti į dalykus iš įvairių perspektyvų, pritaikant įgytas žinias gyvenimiškose situacijose. 
4. Socialinė-pilietinė veikla yra mokymosi turinio dalis. Socialinei-pilietinei veiklai skirtas laikas nėra įtraukiamas į pamokų tvarkaraštį. 
5. 5–8 klasių mokiniui privaloma atlikti ne mažiau kaip 20 valandų socialinės-pilietinės veiklos per mokslo metus. 
6. Socialinė-pilietinė veikla gali būti vykdoma individualiai arba grupėmis Mokykloje arba už Mokyklos ribų. Nenustatoma proporcija, kokia socialinės-pilietinės veiklos dalis turi būti atliekama Mokykloje ar už jos ribų. Mokinys pats renkasi socialinės-pilietinės veiklos atlikimo vietą ir gali dalyvauti Mokyklos, kitų organizacijų siūlomose arba savo pasirinktose veiklose ir iniciatyvose. 
7. Mokiniui pageidaujant socialinė-pilietinė veikla gali būti vykdoma mokinių rudens, žiemos (Kalėdų), žiemos, pavasario (Velykų) ir vasaros atostogų metu. 
8. Pagrindinio ugdymo programos mokinys socialinę-pilietinę veiklą, besimokydamas atitinkamoje klasėje, turi atlikti iki einamųjų mokslo metų ugdymo proceso pabaigos. Socialinė-pilietinė veikla fiksuojama elektroniniame dienyne.

II SKYRIUS
SOCIALINĖS-PILIETINĖS VEIKLOS TIKSLAS IR UŽDAVINIAI

9. Socialinės-pilietinės veiklos tikslas – skatinti mokinius aktyviu dalyvavimu prisidėti sprendžiant aktualias socialines problemas bendruomeniniame ir visuomeniniame gyvenime ir, reflektuojant savo patirtį, įtvirtinti pilietiškumo, socialinę, emocinę ir sveikos gyvensenos bei kitas kompetencijas, siekti Mokyklos tikslų per visuomenei naudingą veiklą. 
10. Socialinės-pilietinės veiklos organizavimo uždaviniai: 
10.1. skatinti mokinių visapusišką asmenybės brandą ir dalyvavimu grįstą mokymąsi;
10.2. padėti mokiniams įsisąmoninti kiekvieno asmens atsakomybę kuriant savo asmeninę, vietos bendruomenės ir platesnės visuomenės gerovę bei paskatinti mokinius ieškoti pozityvių saviraiškos būdų;
10.3. skatinti mokinius apgalvoti savo patirtis, ugdytis savistabos įgūdžius, gebėjimą kritiškai įsivertinti savo priimtų sprendimų pagrįstumą ir pridėtinę vertę sau patiems ir bendruomenei, kuriai mokiniai priklauso. 

III SKYRIUS
SOCIALINĖS-PILIETINĖS VEIKLOS PRINCIPAI IR KRYPTYS

11. Socialinė-pilietinė veikla pasirenkama vadovaujantis prasmingumo, asmeninio tobulėjimo, socialinio teisingumo ir dalyvavimo principais: 
11.1. prasmingumo principas – socialinė-pilietinė veikla turi prisidėti prie mokinio saviraiškos, asmeninių tikslų įgyvendinimo, padėti atrasti mokiniui asmeniškai prasmingą veiklą, skatinti orientuotis ne tik į rezultatą, bet ir į veiklos procesą, mokytis iš savo klaidų ir pasiekimų bei reflektuoti apie įvairių patirčių naudą;
11.2. asmeninio tobulėjimo principas – socialinė-pilietinė veikla pasirenkama atsižvelgiant į mokinio interesus ir pomėgius. Veikla turi padėti mokiniui tobulėti, plėsti pažinimo ribas, išbandyti save atliekant naujus vaidmenis, patirti naujus kontekstus, pritaikyti savo stiprybes ir talentus;
11.3. socialinio teisingumo principas – mokinys turi suvokti, kad yra didesnės bendruomenės ir visuomenės narys ir kad nuo kiekvieno asmeninio indėlio priklauso visuomenės gerovė;
11.4. dalyvavimo principas – socialinė-pilietinė veikla turi padėti mokiniui suprasti, kad demokratinė visuomenė grindžiama piliečių įsitraukimu ir dalyvavimu sprendžiant visuomenei aktualius klausimus. Mokiniai skatinami veikti ne tik individualiai, bet ir dalyvauti bendrose veiklose, mokytis pažinti vieni kitus, išklausyti skirtingas nuomones, ieškoti sutarimo, argumentuoti, atlikti įvairius socialinius vaidmenis, dalytis, bendradarbiauti ir padėti vieni kitiems. 
12. Mokykloje siūlomos socialinės-pilietinės veiklos kryptys: 
	Kryptis 
	Veikla 
	Veiklos koordinatorius 

	Pagrindinė veikla
	1. Mokyklos interjero atnaujinimas
2. Mokyklos bendrųjų erdvių apipavidalinimas, svetingos aplinkos kūrimas
3. Pagalba dalykų mokytojams, tvarkant kabinetus, metodinę medžiagą, rengiant stendus
4. Budėjimas renginių metu
5. Mokyklos patalpų tvarkymas, mokymo priemonių kūrimas 
	Dailės, technologijų, dalykų mokytojai, direktoriaus pavaduotojas ūkiui, direktoriaus pavaduotojai ugdymui, bibliotekos darbuotojai 

	Ekologinė veikla 
	1. Mokyklos aplinkos tvarkymas
2. Mokyklai priskirtos miesto teritorijos tvarkymas
3. Dalyvavimas miesto ar respublikinėse ekologinėse akcijose, projektuose
4. Gėlių ir želdinių priežiūra Mokykloje 
	Klasių auklėtojai, biologijos mokytojai, direktoriaus pavaduotojas ūkiui direktoriaus pavaduotojai ugdymui 

	Socialinė projektinė veikla 
	1. Dalyvavimas pilietinio ugdymo, prevenciniuose, socialiniuose, profesinio orientavimo, tarptautiniuose ir kt. projektuose, akcijose
2. Kraštotyrinė veikla
3. Gerumo akcijos
4. Renginių organizavimas
5. Parodų rengimas 
	Administracija, socialinis pedagogas, psichologas, specialusis pedagogas, dalykų mokytojai, klasių auklėtojai, neformaliojo švietimo būrelių vadovai 

	Pagalba draugams ir mokyklai
	1. Pagalba klasės draugui  ar žemesnių klasių mokiniams nugalint ugdymosi sunkumus
2. Darbas Mokyklos bibliotekoje, skaitykloje
3. Pagalba 5–8 klasių auklėtojams ir 1–-8 klasių mokytojams, organizuojant renginius, iniciatyvas, akcijas ir išvykas, sportinę veiklą
5. Pagalba senjorų klubui „Bičiuliai“
	Dalykų mokytojai, socialinis pedagogas, psichologas, neformaliojo ugdymo būrelių vadovai, fizinio ugdymo mokytojai, administracija

	Savivalda
	1. Aktyvi veikla Mokyklos savivaldoje
2. Pilietinių iniciatyvų organizavimas ir dalyvavimas jose

	Klasių auklėtojai, dalykų mokytojai, direktoriaus pavaduotojai ugdymui, mokinių tarybos koordinatorius

	Atstovavimas mokyklai
	1. Atstovavimas Mokyklai, vykdant visuomeninę veiklą (akcijos, žygiai, minėjimai, olimpiados, konkursai)
2. Neformaliojo vaikų švietimo ir užimtumo veiklų organizavimas
3. Dalyvavimas koncertinėse programose 
4. Pagalba Mokykloje organizuojamuose renginiuose (budėjimas, svečių registravimas ir kt. darbai)
5. Judriųjų pertraukų organizavimas
	Klasių auklėtojai, dalykų mokytojai, direktoriaus pavaduotojai ugdymui, mokinių tarybos koordinatorius 

	Kita veikla
	1. Dalyvavimas nevyriausybinių organizacijų veikloje
2. Kitos mokinio interesus ir poreikius atitinkančios socialinės-pilietinės veiklos
	Klasių auklėtojai, dalykų mokytojai, direktoriaus pavaduotojai ugdymui, mokinių tarybos koordinatorius



IV SKYRIUS
SOCIALINĖS-PILIETINĖS VEIKLOS ORGANIZAVIMAS IR ĮGYVENDINIMAS

13. Socialinę-pilietinę veiklą mokiniams siūlo direktoriaus pavaduotojas ūkiui, pradinio ugdymo ir dalykų mokytojai, švietimo pagalbos specialistai, bibliotekos ir kiti Mokyklos darbuotojai. 
14. Rekomenduojama, kad mokiniai savarankiškai planuotų, įsivertintų gebėjimus ir priimtų sprendimą į kokias siūlomas socialines-pilietines veiklas norėtų įsitraukti, reflektuotų, kaip dalyvavimas veiklose padės jam augti ir tobulėti.
15. Socialinės-pilietinės veiklos valandų paskirstymas pagal mokinių amžių:
15.1. 5 klasės mokiniams prioritetas teikiamas bendradarbiavimui, mokyklos bendruomenės pažinimui, pagalbai jaunesniems mokiniams, bendroms, individualioms ir (ar) grupinėms mokinių pasiūlytoms arba Mokyklos pasiūlytoms ir suorganizuotoms iniciatyvoms, projektams;
15.2. 6–8 klasių mokiniai veiklą gali atlikti individualiai ir (ar) grupėse, pasirinkdami prasmingas iniciatyvas Mokykloje, bendruomenėje ar, šiame apraše nustatyta tvarka, už Mokyklos ribų. 
16. Jaunesniems kaip 14 metų mokiniams, pareiškus norą socialinę-pilietinę veiklą atlikti organizacijose už Mokyklos ribų individualiai arba grupėje, mokinio palydėjimo klausimas aptariamas su mokinio tėvais (globėjais, rūpintojais). Tik mokinio tėvams (globėjams, rūpintojams) sutikus lydėti savo vaiką į organizaciją, socialinė-pilietinė veikla gali būti įgyvendinama individualiai arba grupėmis už Mokyklos ribų.
17. Veikla už Mokyklos ribų gali būti atliekama bendradarbiaujant su Druskininkų savivaldybės institucijomis, bibliotekomis, kultūros, socialinėmis, nevyriausybinėmis, sporto, aplinkosaugos ir kitomis organizacijomis. Socialinės-pilietinės veiklos atlikimą už Mokyklos ribų patvirtina atitinkama įstaiga, pateikdama pažymą su atsakingo asmens parašu ir antspaudu arba pažymėdama apie atliktą veiklą socialinės-pilietinės veiklos lape (Aprašo 1 priedas).
18. Veikla už Mokyklos ribų negali kelti grėsmės mokinio sveikatai ar saugumui, būti nesuderinama su jo amžiumi ar galimybėmis, taip pat negali būti naudojama kaip neapmokamas darbuotojo funkcijų atlikimas.

V SKYRIUS
MOKINIŲ PAREIGOS

19. Mokiniai, atlikdami socialinę-pilietinę veiklą, privalo: 
19.1. pateikti savo asmeninius siūlymus dėl galimos socialinės-pilietinės veiklos pobūdžio ir turinio;
19.2. aptarti savo pasiūlytas veiklas ir užduotis su klasės vadovu ar socialinę-pilietinę veiklą siūlančiu asmeniu bei apsvarstyti jo teikiamus siūlymus ir rekomendacijas;
19.3. pasirengti ir atsakingai vykdyti socialinės-pilietinės veiklos užduotis;
19.4. kaupti ir pateikti klasės vadovui socialinės-pilietinės veiklos atlikimą patvirtinantį dokumentą (Aprašo 1 priedas);
19.5. susidūrus su sunkumais atliekant socialinę-pilietinę veiklą, informuoti klasės vadovą ir prašyti pagalbos.

VI SKYRIUS
MOKYKLOS VADOVO IR KASĖS VADOVO FUNKCIJOS

20. Mokyklos direktorius prireikus sudaro sąlygas mokiniams naudotis Mokyklos infrastruktūra atliekant socialines-pilietines veiklas. 
21. Direktoriaus pavaduotojas ugdymui:
21.1.  koordinuoja socialinės-pilietinės veiklos įgyvendinimą Mokykloje;
21.2. konsultuoja klasių vadovus ir mokinius, teikia metodinę pagalbą;
21.3. koordinuoja bendradarbiavimą su socialiniais partneriais;
21.4. stebi socialinės-pilietinės veiklos organizavimo ir apskaitos procesą, apibendrina rezultatus ir prireikus teikia siūlymus dėl jo tobulinimo.
22. Klasės vadovas: 
22.1. supažindina mokinius ir jų tėvus (globėjus, rūpintojus) su socialinės-pilietinės veiklos organizavimo tvarkos aprašu, minimaliu 20 valandų reikalavimu, galimomis veiklos kryptimis, saugaus dalyvavimo ir atsiskaitymo tvarka;
22.2. pateikia rekomendacinio pobūdžio socialinių-pilietinių veiklų sąrašą;
22.3. padeda mokiniams pasirinkti socialines-pilietines veiklas ir suprasti, kaip jų patirtis jas atliekant prisidės prie mokinių asmeninio augimo;
22.4. fiksuoja mokinio socialinės-pilietinės veiklos įgyvendinimo valandas elektroniniame dienyne Tamo, skiltyje „Socialinė-pilietinė veikla“, jeigu fiksavimo neatlieka dalyko mokytojas, pateikęs mokiniui socialinę-pilietinę veiklą;
22.5. stebi, kaip mokiniams sekasi atlikti nusimatytas socialinės-pilietinės veiklos užduotis, reflektuoja su mokiniu apie jų atlikimo kokybę ir naudą mokiniui;
22.6. pastebėjus arba mokiniui informavus, kad atliekant socialinę-pilietinę veiklą mokinys susiduria su sunkumais, kviečia jį pokalbiui ir teikia reikiamą pagalbą;
22.7. likus 2 savaitėms iki mokslo metų pabaigos, klasės vadovas peržiūri auklėtinių turimas socialinės-pilietinės veiklos valandas ir mokinius, nesurinkusius reikiamo socialinės-pilietinės veiklos valandų skaičiaus, nukreipia atlikti tuo metu Mokyklai svarbią socialinę-pilietinę veiklą. 
22.8. mokslo metų pabaigoje pateikia administracijai apibendrintą informaciją apie klasės mokinių socialinės-pilietinės veiklos atlikimą.

VII SKYRIUS
SOCIALINĖS-PILIETINĖS VEIKLOS APSKAITA IR VERTINIMAS

23. Mokinių socialinės-pilietinės veiklos apskaita fiksuojama elektroniniame dienyne Tamo.
24. Mokinių socialinę-pilietinę veiklą įrodantys dokumentai (Aprašo priedas Nr. 1) laikomi segtuve pas klasės vadovą. Dokumentuose, kuriais patvirtinama mokinio atlikta socialinė-pilietinė veikla, nurodoma: 
24.1. mokinio vardas ir pavardė;
24.2. atliktos veiklos turinys ir trukmė valandomis;
24.3. data, kada mokinys atliko veiklą;
24.4. už organizuotą veiklą atsakingo asmens vardas, pavardė, parašas. 
25. Socialinės-pilietinės veiklos vertinimo rezultatas fiksuojamas įrašu „įskaityta“ („įsk.“) arba „neįskaityta“ („neįsk.“), nurodant visų iki ugdymo proceso pabaigos atliktų socialinių-pilietinių veiklų valandų skaičių. 
26. Mokiniams, negavusiems įskaityto socialinės-pilietinės veiklos įvertinimo, skiriama papildomo laiko atlikti veiklas vasaros atostogų metu. 
27. Mokiniui atlikus plane numatytas užduotis ir surinkus daugiau valandų nei numatyta Bendrųjų ugdymo planų mokinio prašymu socialinės-pilietinės veiklos valandos, viršijančios minimalų valandų skaičių, gali būti įskaitomos į aukštesnėje klasėje privalomą atlikti socialinę-pilietinę veiklą. 
28. Formalus dalyvavimas neformaliojo švietimo veiklose neįskaitomas kaip socialinė-pilietinė veikla. 
29. Mokiniui dalyvaujant konkursuose, varžybose, parodose, koncertuose, minėjimuose kaip atlikėjui, žaidėjui, pranešėjui ir pan., pateikus dalyvavimą patvirtinantį dokumentą, ši veikla įskaitoma kaip socialinė-pilietinė veikla. Už dalyvavimo faktą skiriama 1 socialinės-pilietinės veiklos valanda. 
30. Mokomosios mokinių bendrovės veikla įskaitoma kaip socialinė-pilietinė veikla tais atvejais, kai mokinių vykdomos iniciatyvos kuria socialinę, pilietinę, aplinkosauginę ar bendruomeninę vertę, yra orientuotos į visuomenės poreikių tenkinimą ir apima mokinių refleksiją apie jų sukurtą poveikį bendruomenei. 
31. Mokiniui dalyvaujant Krašto apsaugos savanorių pajėgų pratybose ir pateikus dalyvavimą patvirtinantį dokumentą, ši veikla įskaitoma kaip socialinė-pilietinė veikla. 

VIII SKYRIUS
SOCIALINĖS-PILIETINĖS VEIKLOS VALANDŲ ĮSKAITYMAS VASAROS METU IR MOKINIUI KEIČIANT MOKYKLĄ

34. Pagrindinio ugdymo programos mokinio vasaros atostogų metu atlikta socialinė-pilietinė veikla įskaitoma į aukštesnėje klasėje reikalingą atlikti socialinę-pilietinę veiklą, išskyrus atvejį, kai mokinys iki einamųjų mokslo metų ugdymo proceso pabaigos nėra atlikęs visų konkrečiai klasei nustatytų privalomų valandų ir jam skiriama papildomo laiko atlikti socialinę-pilietinę veiklą vasaros metu. Tokiu atveju vasaros metu atlikta veikla įskaitoma į einamųjų mokslo metų privalomą atlikti socialinę-pilietinę veiklą. 
35. Jeigu mokinys vasaros metu atliko daugiau socialinės-pilietinės veiklos valandų, nei nustatyta konkrečiai klasei, valandų perviršis įskaitomas Aprašo 27 punkte nustatyta tvarka. 
36. Mokiniui, baigusiam pagrindinio ugdymo programos pirmąją dalį, vasaros atostogų metu atlikta socialinė-pilietinė veikla, pateikus veiklos atlikimą patvirtinančius dokumentus, įskaitoma į aukštesnėje klasėje reikalingą atlikti socialinę-pilietinę veiklą. 
37. Mokiniui keičiant Mokyklą mokslo metais einamaisiais mokslo metais ankstesnėje mokykloje atliktos socialinės-pilietinės veiklos valandos įskaitomos tęsiant mokymąsi naujoje mokykloje, pateikus socialinės-pilietinės veiklos atlikimą patvirtinančius dokumentus. 

IX SKYRIUS
BAIGIAMOSIOS NUOSTATOS

38. Aprašo įgyvendinimą koordinuoja Mokyklos direktoriaus pavaduotojas ugdymui. 
39. Socialinės-pilietinės veiklos organizavimą ir mokinių atliktų veiklų apskaitą vykdo klasės vadovas. 
40. Aprašas keičiamas ar papildomas pasikeitus socialinės-pilietinės veiklos organizavimą reglamentuojantiems teisės aktams. 
41. Aprašas skelbiamas Mokyklos interneto svetainėje.







Druskininkų „Atgimimo“ mokyklos 5–8 klasių mokinių socialinės-pilietinės veiklos organizavimo tvarkos aprašo
1 priedas

Druskininkų „Atgimimo“ mokyklos ____ klasės mokinio(-ės) _____________________________________________________________________
socialinės-pilietinės vieklos lapas
	Eil.
Nr.
	Pagrindinė veikla


	Ekologinė veikla
	Socialinė projektinė veikla
	Pagalba draugams ir mokyklai

P.S. Pildantis mokytojas nurodo atliktos veiklos pavadinimą, datą, valandų skaičių, mokytojo vardą, pavardę bei pasirašo.

